આજે સોશિયલ મિડિયાના યુગમાં કોઈ અખબાર કે મેગેઝિનમાં લખતા લેખકો જ લેખક ગણાતા નથી, પરંતુ ફેસબુક, વોટ્સએપ, ટ્વિટર વગેરે જેવાં માધ્યમો દ્વારા પોતાની ઊર્મિઓ, પોતાના વિચારો અને પોતાની સંવેદનાઓ વ્યક્ત કરનાર દરેક વ્યક્તિ પોતાને લેખક સમજે છે અને તેમાં ખાસ વાંધાજનક પણ કશું જ નથી. અલબત્ત, એક ફરક એવો ખરો કે અખબાર અને મેગેઝિનમાં કોઈ એડિટર હોય છે. એટલે લેખકે રજૂ કરેલા વિચારો સમાજ માટે કેટલા ઉપયોગી છે અને લેખકની અભિવ્યક્તિ કેવી કલાત્મક છે એ બન્નેનો વિવેક કરતો હોય છે, એ વિવેકને આધારે જ શું છાપવું અને શું ન છાપવું તેનો નિર્ણય પણ થતો હોય છે; જ્યારે સોશિયલ મિડિયાના લેખકને એ લાભ મળતો નથી. એ તો જે લખે તે અને જેવું લખે તેવું વાચકો સુધી પહોંચી જતું હોય છે.